Lp. Jürgen Ligi,

Rahandusminister 27.09.2024

**OÜ Setomaa Haldus taotlus Rahandusministeeriumile riigieelarveliste vahendite eraldamiseks Vabariigi Valitsuse reservfondist seoses projektiga ER274 SetoWWTP**

OÜ Setomaa Haldus ja Riigi Tugiteenuste Keskus (RTK) sõlmisid 27.juunil 2023.a inglise keeles toetuslepingu Eesti Euroopa Liidu Välispiiri programmist (juriidilise nimega Eesti-Vene Piiriülese koostöö programm 2014-2020, nime kasutamine peatatud 23.maist 2022.a) eraldatud toetuse kasutamiseks projektile ER274 SetoWWTP. Projekti sisuks oli Euroopa Liidu välispiiri lähinaabruses paiknevale Saatse reoveepuhastile järelpuhastuskraavi rajamine ning Obinitsa reoveepuhasti täielik rekonstrueerimine. Projekti elluviimiseks oli toetuslepingu sõlmimisest arvates aega ca 6 kuud ehk kuni 29.detsembrini 2023.a.

OÜ Setomaa Haldus viis projekti ER274 SetoWWTP tegevused nõuetekohaselt ellu.

Projekti tegevused said lõpetatud 2023.a detsembris, mil allkirjastati üleandmise-vastuvõtu aktid nii Saatse kui ka Obinitsa reoveepuhastite kohta. Samuti väljastati Töövõtja poolt viimased arved detsembrikuu seisuga, mistõttu on üheselt tõendatav projekti tegevuste lõpetamine detsembrikuus nii kahepoolselt allkirjastatud aktide kui ka töövõtja poolt väljastatud arvetega. Projekti hange on läbinud RTK hankespetsialisti poolt teostatud järelkontrolli ning ühtegi finantsmõjuga rikkumist ei tuvastatud. Samuti on projekti asukohas läbi viidud paikvaatlus ning tuvastatud objekti valmimine ning Euroopa Liidu toetusvahendite kasutamisega seotud visuaalse identiteedi nõuete järgimine toetusesaaja poolt. Projekti kohta koostatud lõpparuanne on rakendusüksuse poolt heaks kiidetud. Kokkuvõtvalt pole Riigi Tugiteenuste Keskusel projekti enda elluviimisele etteheiteid.

Küll aga on toetuslepingu rakendamisel probleemina ilmsiks tulnud asjaolu, et töövõtja poolt esitatud viimaste arvete tasumine pole toimunud 2023.aastal. Tulenevalt sellest ei ole Riigi Tugiteenuste Keskus lugenud projekti raames abikõlblikuks 138 035.38 euro eest arveid, millest Euroopa Liidu toetus oleks moodustanud **124 231.84** eurot.

Põhjendus riigieelarveliste vahendite taotlemiseks:

1. Ei toetuslepingus ega ka hilisemas kommunikatsioonis pole järgitud Keeleseaduse nõudeid, kuna nii toetusleping kui ka kirjavahetus on olnud **ingliskeelne**.

Sellega pole järgitud Keeleseadust, § 8 lg 1 ja § 10 lg 1. Viited:

*Keeleseaduse § 8 lg 1: Igaühel on õigus eestikeelsele suulisele ja kirjalikule asjaajamisele (edaspidi koos asjaajamine) riigiasutuses, sealhulgas Eesti välisesinduses, kohaliku omavalitsuse asutuses, notari, kohtutäituri ja vandetõlgi juures ning nende büroos, kultuuriomavalitsuses ning Eestis registreeritud muus asutuses, äriühingus, mittetulundusühingus, korteriühistus ja sihtasutuses.*

*Keeleseaduse § 10 lg 1, riigiasutuse ja kohaliku omavalitsuse asutuse asjaajamine toimub eesti keeles. Eestikeelse asjaajamise nõue laieneb ka riigi enamusosalusega äriühingule, riigi asutatud sihtasutusele ja riigi osalusega mittetulundusühingule.*

*Samuti kinnitab Haldusmenetluse seaduse § 20 lg 1, et haldusmenetluse keel on eesti keel.* Viimane märkus puudutab RTK poolt edastatud haldusakti eelnõu, mis on samuti ingliskeelne (kirjale lisatud).

Teadaolevalt pole Keeleamet teinud erandit Riigi Tugiteenuste Keskusele Keeleseaduse nõuete mittejärgimiseks. Ehkki Eesti-Vene piiriülese koostöö programm oli olemuselt rahvusvaheline toetusprogramm, siis Eesti Euroopa Liidu välispiiri programmi 6.taotlusvoor seda kindlasti polnud. Nimelt ei nõutud selles taotlusvoorus enam välispartneri olemasolu ning kõiki projekti tegevusi võis ellu viia siseriiklikult, kohaliku partneri kaasabil. Seega polnud põhjendatud nimetatud taotlusvoorus Keeleseaduse normide mittejärgimine.

1. Ingliskeelse lepingu kasutamine viis omakorda lepingu tõlgendamisel arvamuseni, et projekti abikõlblikkus on defineeritud läbi projekti tegevuste ajalise teostamise, seda akti allkirjastamise ja arve väljastamisena projekti abikõlblikkuse perioodil, mis on levinud lähenemine Euroopa Liidu struktuurivahendite puhul. Seega rakendati käesoleva toetusprogrammi puhul tavapärasest erinevaid abikõlblikkuse põhimõtteid, mis pole kooskõlas enamlevinud tekkepõhise loogikaga abikõlblikkuse ajalisel määratlemisel. Seega saab Eesti Euroopa Liidu välispiiri programmi käsitleda erandliku toetusmeetmena just abikõlblikkuse sidumise tõttu väljamakse toimumise ajaga töövõtjale.
2. RTK poolt paluti 25.juulil 2023.a edastada hankedokumendid ülevaatamiseks ja järelkontrolliks pärast hankelepingu sõlmimist. Toetusesaaja tegi seda õigeaegselt – 20.septembril 2023.a, edastades hankelepingud ja täitmistagatised RTK-le (hankespetsialist Ruslan Prohhorenko isikus). Sõlmitud hankelepingute edastamisega sai Riigi Tugiteenuste Keskus teadlikuks ka hankelepingute arvete maksetähtajast, mis oli **30 päeva**. Toetusesaajale ei laekunud pärast hankelepingu sõlmimist tagasisidet, et sõlmitud hankelepingute arvete maksetähtaeg jääb väljaspoole toetuslepinguga fikseeritud abikõlblikkuse perioodi.

Arvestades asjaoluga, et lühikesest abikõlblikkuse perioodist hoolimata õnnestus toetusesaajal projekti tegevused ellu viia ning projekti teostamisele pole rakendusüksusel sisulisi etteheiteid, palume eraldada Euroopa Liidu toetusest saamatajääv osa summas **124 231 eurot** riigieelarvelistest vahenditest, kasutades selleks Vabariigi Valitsuse reservfondi. Käesolev kaasus kvalifitseerub selleks **erandjuhtumina,** mille suhtes on Vabariigi Valitsusel kaalutlusõigus eeltoodud asjaolusid arvesse võttes.

OÜ Setomaa Haldus on 100%-selt Setomaa vallale kuuluv ettevõte, mis pakub piirkonnas elutähtsat vee- ja kanalisatsiooniteenust ning osutab kommunaalteenuseid strateegiliselt olulises Eesti kagunurgas. Bürokraatlike takistuste tõttu toetusvahenditest ilmajäämine mõjutab väga valusalt ettevõtte edasist toimimist ning vajalike teenuste osutamist Setomaa valla elanikele, seades küsimärgi alla ettevõtte tegevuse jätkumise.

Lugupidamisega,

Raul Lepp

OÜ Setomaa Haldus juhatuse liige

**Kirja lisad:**

1. Toetusleping (inglise keeles)
2. RTK kiri projekti abikõlblike kulude ja summa kohta (inglise keeles), käsitletav haldusakti eelnõuna.
3. Vabariigi Valitsuse reservi sihtotstarbeliste vahendite välistoetuste mitte-abikõlblike kulude katteks kasutamise põhimõtted